KOMISSION TÄYTÄNTÖÖNPANOASETUS (EU) 2020/643,

annettu 12 päivänä toukokuuta 2020,

suopayrtin (Saponaria officinalis L.) juuren jättämisestä hyväksymättä perusaineeksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 13 artiklan 2 kohdan yhdessä sen 23 artiklan 5 kohdan kanssa,

sekä katsoo seuraavaa:

(1) Komissio vastaanotti 9 päivänä lokakuuta 2015 Tšekin kasvintutkimuslaitokselta hakemuksen suopayrtin (Saponaria officinalis L.) juuren hyväksymisestä perusaineeksi. Hakemuksen mukana toimitettiin asetuksen (EY) N:o 1107/2009 23 artiklan 3 kohdan toisen alakohdan mukaisesti vaaditut tiedot.

(2) Komissio pyysi Euroopan elintarviketurvallisuusviranomaiselta, jäljempänä ’elintarviketurvallisuusviranomainen’, tieteellistä apua. Elintarviketurvallisuusviranomainen toimitti komissiolle suopayrtin (Saponaria officinalis L.) juurta koskevan teknisen raportin (2)19 päivänä kesäkuuta 2017. Komissio esitti pysyvälle kasvi-, eläin-, elintarvike- ja rehukomitealle 6 päivänä joulukuuta 2017 tarkastelukertomuksen (3) ja luonnoksen suopayrtin (Saponaria officinalis L.) juuren hyväksymättä jättämisestä annettavaksi asetukseksi.

(3) Hakijan toimittaman asiakirja-aineiston perusteella voidaan todeta, että suopayrtin (Saponaria officinalis L.) juuri täyttää Euroopan parlamentin ja neuvoston asetuksen (EY) N:o 178/2002 (4) 2 artiklassa määritellyt elintarvikkeen kriteerit, koska sitä käytetään yleisesti emulgaattorina.

(4) Elintarviketurvallisuusviranomaisen teknisessä raportissa määritetään erityisiä huolenaiheita, jotka liittyvät huolta aiheuttavien aineiden (esim. triterpenoidisaponiinien ja saporiinin) esiintymiseen suopayrtin (Saponaria officinalis L.) juuriuutteissa, kun niitä käytetään kasvinsuojelutarkoituksiin. Kuluttajien kannalta turvallisen saannin määrittämiseksi ei ollut käytettävissä riittävästi tietoja, joten suopayrtin (Saponaria officinalis L.) juuren käyttöä kurkkuihin, tomaatteihin ja humaloihin koskevaa kuluttajille aiheutuvan riskin arviointia ei voitu suorittaa. Myöskään muihin kuin kohteena oleviin organismeihin kohdistuvaa riskiä koskevan päätelmän tekemiseen ei ollut riittävästi tietoja.

(5) Mitään muuta asiaankuuluvaa, asetuksen (EY) N:o 1107/2009 23 artiklan 2 kohdassa tarkoitettua unionin muun lainsäädännön mukaisesti suoritettua arviointia ei ollut käytettävissä.

(6) Komissio pyysi hakijaa toimittamaan huomautuksensa elintarviketurvallisuusviranomaisen teknisestä raportista ja tarkastelukertomusluonnoksesta. Hakija toimitti huomautuksensa, ja ne on tutkittu huolellisesti.

(7) Näin ollen, kuten komission tarkastelukertomuksessa todetaan, ei ole voitu vahvistaa, että asetuksen (EY) N:o 1107/2009 23 artiklassa säädetyt vaatimukset täyttyvät. Sen vuoksi on aiheellista jättää suopayrtin (Saponaria officinalis L.) juuri hyväksymättä perusaineeksi.

(8) Tällä asetuksella ei rajoiteta mahdollisuutta esittää uusi hakemus suopayrtin (Saponaria officinalis L.) juuren hyväksymisestä perusaineeksi asetuksen (EY) N:o 1107/2009 23 artiklan 3 kohdan mukaisesti.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Suopayrtin (Saponaria officinalis L.) juurta ei hyväksytä perusaineeksi.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 12 päivänä toukokuuta 2020. Komission puolesta Ursula VON DER LEYEN Puheenjohtaja

(1) EUVL L 309, 24.11.2009, s. 1.

(2) EFSA (European Food Safety Authority), 2017. Technical report on the outcome of the consultation with Member States and EFSA on the basic substance application for Saponaria officinalis L. roots for use in plant protection as acaricide and elicitor. EFSA supporting publication 2017:EN-1263. 44 pp.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=EN..

(4) Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).